
REFERAT DE APROBARE A PROIECTULUI DE HOTĂRÂRE
 privind acordarea Titlului de Cetăţean de Onoare al Municipiului Timişoara 
domnului Aurel Mogoșeanu

	
1. Considerații generale
Titlul de „Cetăţean de Onoare al Municipiului Timişoara” se acordă în baza HCL nr. 138 din data de 18.10.2016. Titlul de „Cetăţean de Onoare al Municipiului Timişoara” reprezintă cea mai înaltă distincţie acordată de către Consiliul Local al Municipiului Timişoara şi se decernează categoriilor de personalităţi care, prin realizările lor deosebite, au făcut cunoscut numele municipiului Timişoara, în ţară și străinătate. 


2. Obiective
Imaginea Timişoarei, Capitală Europeană a Culturii în anul 2023, este construită şi reprezentată la nivel local, naţional şi internaţional de personalităţile ei culturale, artistice, sportive, de medici, ingineri, specialişti cu rezultate deosebite, personalități cu importantă statură civică și politică, veterani de război, persoane distinse prin felul ȋn care și-au servit concetățenii. 
Menirea Titlului de „Cetăţean de Onoare al Municipiului Timişoara” este aceea de a-i descoperi, de a-i pune în valoare şi de a le acorda recunoşterea meritată acelora care au contribuit semnificativ la dezvoltarea municipiului Timişoara, sporindu-i prestigiul și onoarea.

3. Cazul specific:											 
Biografia domnului Aurel Mogoșeanu are interesante puncte de turnură. S-a născut ȋn 1932 ȋn satul Gornenți din județul Mehedinți. Tatăl său fiind preot, tânărul Aurel Mogoșeanu a ȋntâlnit multe uși ȋnchise ȋn timpul regimului comunist, așa ȋncât drumul spre cariera care l-a consacrat a fost unul ocolit. După terminarea liceului la Drobeta Turnu-Severin, a funcționat ca profesor suplinitor la școala elementară din satul Cremenea de Sus (1951); apoi, după absolvirea Institutului Pedagogic din București, a ajuns student la Universitatea de Medicină și Farmacie „Victor Babeș” din Timișoara. La finele unor stagii efectuate la Clinica de Boli infecțioase, Ginecologie și obstetrică, Pediatrie, Medicină internă, Chirurgie generală și Ortopedie, dl. Mogoșeanu a funcționat timp de 13 ani ca medic la Anestezie – Terapie Intensivă la Spitalul Clinic Orășenesc nr.2 – Bega. După anii de primariat, a ajuns șef de secție la ATI la Spitalul Clinic Județean Nr. 1, „Pius Brânzeu”. Dincolo de aceste repere punctuale - oarecum sterile - profesorul Aurel Mogoșeanu este o figură emblematică a școlii românești de medicină, și a jucat un rol providențial ȋn dezvoltarea sistemului medical timișorean. Afirmația nu este o exagerare, dacă ne gândim că dl. Prof. univ. dr. Mogoșeanu a fondat ȋnsăși disciplina de Anestezie și Terapie Intensivă ATI din cadrul UMF „Victor Babeș” din Timișoara, a fost primul șef de Secție de ATI din cadrul Spitalului Județean Timișoara (1972-2002) și a creat, practic, Școala timișoreană de Anestezie și Terapie Intensivă. După cinci decenii de prestigioasă activitate ca medic, profesor și om de știință, asigurând cu distincție președinția Societății Române de ATI (S.R.A.T.I.), a devenit membru de onoare al Academiei de Științe Medicale din România, și i s-a înmânat Diploma de Excelență din partea Universității de Medicină și Farmacie „Victor Babeș” din Timișoara. Acestea toate se adaugă Ordinului „Meritul sanitar”, cu care a fost decorat prin decretul Nr.316/1973, Diplomei Uniunii Medicale Balcanice (acordată ȋn 1976), precum și altor premii și distincții.
Recunoașterea meritelor sale ȋl recomandă pe Prof.univ.dr. Aurel Mogoșeanu nu doar ca personalitate excepțională a Timișoarei, ci și ca maestru al profesiei sale pe plan național. Ȋn afara considerațiilor legate de profesionalism și prestigiul carierei, colegii din diverse generații, care au avut ocazia să lucreze alături de Prof. Mogoșeanu ȋi evocă cu drag modestia, simtul umorului și omenia, pe care le poartă ȋn maniera cea mai firească.								                    
Concluzii
Ţinând cont de cele enumerate mai sus, apreciem ca oportună promovarea proiectului de hotărâre privind acordarea Titlului de “Cetăţean de onoare al Municipiului Timişoara” domnului Prof. univ. dr. Aurel Mogoșeanu, pentru contribuția sa valoroasă la dezvoltarea medicinei ȋn Timișoara, şi supunem dezbaterii Consiliului Local documentaţia aferentă. 

